தொலைந்தவை

தொலைந்தவை நா.விச்வநாதன் பாண்டியாடத் தெரியாதென வீடியோ கேம்ஸுக்கு ஓடினாள் பம்பாயிலிருந்து வந்த மாமா பெண். கிட்டிப்புள் ஆடாமலே கம்ப்யூட்டர் எஞ்சினியராகிவிட்டான் என்னோடு படித்த கணேசன் - பிரபந்தம் மறந்துவிட்டு பாரீஸ் போன மகனின் கடிதத்துக்காய் ஈசிச்சேரில் காத்திருப்பார் நரசிம்மாச்சாரி திருமண் இட்ட அடையாளம் மட்டும் அழியாது தெரியும் லேசாய்- மழையில் நனைந்தால் உடம்புக்காகாதென்று உள்ளே விரட்டுவாள் அம்மா - கெட்ட வார்த்தைகளைப் பேசியே பஞ்சாயத்து முடிக்கும் தாத்தாவிற்கும் வயசாச்சு - மூலையில் பழந்துணிகளோடு அவரும் - அரசியல் கொடிகள் ஏழெட்டு பறக்கின்றன ஏற்றியவர் ஒவ்வொருவரும் கட்சி மாறியதறியாமல் - சருகை உதிர்த்து பூமியைமூடும் வேப்பமரத்தை வெட்டியாயிற்று நல்ல விலைக்கு - ஈரப்புடவை உடலை அழுந்த தெருவை அடைக்க குளித்து திரும்பும் குமரிப்பெண்களும் காணாத சூனியம் தெருவெல்லாம் - விளக்கின்றி இருட்டுக்குள் தவிக்கும் பிள்ளையாருக்குத் துணையாய் எல்லோரும் எதையோ தொலைத்ததுபோல் சந்தோஷம் தொலைத்த நான்